Ibai Gómez

**Ibai Gómez Pérez**, nado en Bilbao o 11 de novembro de 1989, é un exfutbolista e adestrador vasco. Xogaba de extremo esquerdo e desenvolveu a maior parte da súa carreira entre o Athletic Club e o Alavés, acumulando 226 partidos e 28 goles na Primeira División.

## Traxectoria 
### Como futbolista 
#### Comezos 
Fillo do tamén futbolista Mitxelo, naceu no barrio bilbaíno de Santutxu e comezou a xogar ao fútbol con menos de 4 anos na canteira do Santutxu, club do seu barrio no que seu pai actuara como xogador, adestrador e presidente. Militou neste club durante 16 anos. Na tempada 2008/09 debutou co primeiro equipo, co que xogou na División de Honra de Biscaia. Na seguinte campaña pasou ao Sestao River, de Segunda División B, onde foi o máximo goleador do equipo, con 8 tantos en 36 partidos. Con todo, o equipo adestrado por Alfonso del Barrio acabou descendendo á Terceira División. Durante as súas dúas primeiras campañas no club bilbaíno, contou con ficha do filial, o Bilbao Athletic, que compaxinou coas súas primeiras aparicións co primeiro equipo. Debutou na Primeira División na sétima xornada da tempada 2010/11, nunha vitoria por 2-1 sobre o Zaragoza en San Mamés. Entrou na segunda parte como substituto de Gaizka Toquero, pero menos de tres minutos despois tamén el tivo que ser substituído, ao sufrir unha escordadura de xeonllo. A lesión obrigouno a unha operación cirúrxica e mantívoo fóra dos terreos de xogo medio ano. Marcou tamén un gol nas semifinais contra o Sporting de Portugal e disputou a final perdida contra o Atlético de Madrid no Arena Națională de Bucarest, xogando a segunda parte como substituto de Aurtenetxe. Un par de semanas despois, foi titular na final da Copa do Rei contra o FC Barcelona no Vicente Calderón, caendo, do mesmo xeito que na Europa League, por 3-0.

Despois de 28 partidos e 14 goles co filial, na tempada 2012/13 subiu definitivamente ao primeiro equipo do Athletic. Nesa campaña, con Marcelo Bielsa no banco, disputou 46 partidos, a metade deles como titular, e marcou cinco goles, estreándose como goleador na Primeira División nun encontro fronte ao Real Madrid no Santiago Bernabéu. A súa participación baixou durante as seguintes dúas tempadas, pero a pesar diso, anotou oito goles na 2013/14, mentres que na seguinte debutou na Liga de Campións e xogou a súa segunda final de Copa do Rei, perdendo de novo ante o Barça. Na campaña 2015/16 varias lesións impedíronlle pasar de 350 minutos de xogo e comezou a sufrir os seus primeiros episodios de ansiedade.

#### Alavés 
No verán de 2016 fichou polo Deportivo Alavés, club adestrado polo arxentino Mauricio Pellegrino, onde se fixo coa titularidade e foi unha peza chave para a boa marcha do equipo, que acadou unha histórica final da Copa do Rei na primeira tempada de Ibai en Vitoria. Foi titular na final, xogando así a a súa terceira final de Copa, e caendo por terceira vez ante o Barcelona. Disputou un total de 92 partidos co club vitoriano durante dúas tempadas e media, marcando 17 goles.

#### Athletic (2ª etapa) 
En xaneiro de 2019 regresou ao Athletic de Bilbao, Durante esta segunda etapa no club bilbaíno chegou ata os 193 partidos oficiais coa camiseta do equipo e alcanzou os 18 goles, pero volveu sufrir problemas mentais, polo que se puxo en mans de profesionais.

#### Foolad 
Tras deixar o Athletic tivo varias ofertas de equipos europeos, pero rexeitounas e estivo adestrando co Santutxu ata que en marzo de 2022 puxo rumbo a Irán, onde asinou un contrato dun mes co Foolad da cidade de Ahvaz.

#### Deportivo da Coruña 
No verán de 2022 recalou en Galicia, onde fichou polo Deportivo da Coruña, da Primeira División RFEF. Debutou coa camiseta branquiazul na segunda xornada da tempada 2022/23, substituíndo a Víctor Narro nos minutos finais da vitoria por 2-1 sobre a Balompédica Linense en Riazor. Con todo, dous meses despois e tras só sete partidos e dúas titularidades, anunciou a súa retirada do fútbol profesional, tres días antes de cumprir os 33 anos.

#### Santutxu 
Uns días despois anunciou o seu regreso ao Santutxu, co que redebutou nun partido ante o Zalla correspondente á División de Honra de Biscaia. Colgou as botas ao remate da tempada, xogando o seu último encontro ante o Dinamo San Juan, partido no que marcou un gol.

### Como adestrador 
#### Santutxu 
Comezou a adestrar rapaces cando tiña só 13 anos, dirixindo un grupo de nenos de cinco anos no Santutxu. Adestrou no club bilbaíno durante 13 tempadas seguidas e trala súa retirada como xogador no mesmo club, dirixiu o equipo xuvenil durante a tempada 2023/24 da División de Honra. Tivo como axudante a Fernando Amorebieta e o equipo rematou a liga na sexta posición.

#### República Dominicana sub-23 
En febreiro de 2024 a Federación Dominicana de Fútbol elixiuno como novo adestrador da selección sub-23. Dirixiu este equipo nos Xogos Olímpicos de 2024 en París, sumando dous empates e unha derrota, e quedou eliminado na primeira fase.

#### Arenas 
En maio de 2024 foi anunciado como novo adestrador do Arenas de Getxo, da Segunda Federación, para a campaña 2024/25. Na súa primeira e única tempada á fronte do equipo vasco, proclamouse campión do seu grupo e conseguiu un histórico ascenso á Primeira Federación. Tralo ascenso anunciou que deixaba o banco do club.

#### Andorra 
Para a tempada 2025/26 asinou polo Andorra, da Segunda División. Sumou tres vitorias nas primeiras cinco xornadas de liga, pero só foi quen de gañar un encontro dos dez seguintes, polo que acabou sendo destituído en novembro.

## Palmarés 
### Como xogador 
;Athletic Club
***Supercopa de España (2):** 2015, 2020/21.

### Como adestrador 
;Arenas de Getxo
* **Primeira Federación (1):** 2024/25.

## Notas 
## Véxase tamén 
### Ligazóns externas 
*Perfil no sitio web do Athletic Club